KANGASNIEMEN KUNNAN LAUSUNTO SELVITYSMIEHEN LUONNOKSESTA VALTIOSUUSJÄRJESTELMÄN UUDISTAMISEKSI

48/02/01/2014

Kunnanhallitus  § 69
	
	Valtiovarainaministeriö on 4.2.2014 lähettänyt lausuntopyynnön selvitysmies Arno Miettisen tekemästä hallituksen esityksen muotoon laaditusta valtionosuusjärjestelmän uudistamisesta. Kunnilta pyydetään lausunnot esityksestä 4.4.2014 mennessä. Valtiouudistuksesta annettiin väliraportti keväällä 2013 ja ensimmäiset esitykset uudesta laskentamallista tulivat joulukuussa 2013. Siinä vaiheessa kunnalta pyydettiin kommentteja ja ne lähetettiin tammikuussa 2014. 
	Esitys on tarkentunut jonkin verran ja koelaskelmien perusteena ovat  vuoden 2013 luvut. Tavoitteena on, että valtionosuusuudistusta koskeva lainsäädäntö annetaan eduskunnalle kevätistuntokauden aikana ja se säädetään kesään mennessä. Uudistus kokonaisuudessaan tulee voimaan vuoden 2015 alussa. 

	Etelä-Savon maakuntaliiton kunnallisasiaintyöryhmä käsitteli 10.1.2014 valtionosuusuudistuksen vaikutuksia Etelä-Savon kuntien kannalta.

	Yhteenvetona työryhmä toteaa, että peruslinjaukseltaan esitys on oikeansuuntainen. Työryhmän mielestä uudistukseen tehtävät muutokset olisi perusteltua tehdä esityksen mukaisen kokonaisuuden sisällä.

	Työryhmän mielestä:
	
	1. Väestön palvelujen turvaamiseksi esitettyä sairastavuuden osuutta tulisi painottaa esitettyä enemmän. Sairastavuustekijän vaikutuksen nostaminen nykyisestä (1091€/asukas) lähemmäs THL:n esittämään (n. 2000-3000 €/asukas) tasoa, vastaisi ainakin Etelä-Savon osalta esitettyä paremmin nähtävissä olevien palvelujen kysynnästä johtuvaa kustannuskehitystä.

	Sairastavuustekijän vaikutuksen noston aiheuttamat laskennalliset kustannukset tulisi vähentää ikärakennetekijän nuorimpien (6-15 v) ja aikuisten (19-64 v) ikäryhmien kustannuksista. Vanhempien ikäryhmien kustannusvaikutusta ei tule vähentää esitetystä.

	2. Valtionosuustasauksen tasauslisäyksestä esitettyä alenemaa 80 prosenttiin tulee nostaa 90 prosenttiin. Muutos tulisi rahoittaa tasausvähennystä korottamalla.

	 Työryhmä toteaa, että nyt tehty muutos lisätä puolet voimalaitoskiinteistöjen kiinteistöverotulosta kuntien laskennalliseen verotuloon, tulisi laajentaa koskemaan koko kiinteistöverotuloa keskimääräisiin laskennallisin veroprosentein.	
	3. Syrjäisyyslisän vaikutusta tulisi nostaa lisäämällä sen aiheuttamia laskennallisia kustannuksia. Muutos tulisi toteuttaa vähentämällä vastaavasti vieraskielisyys-tekijään esitettyä laskennallista kustannusta.

	4. Valtionosuusmuutoksen seurauksena syntyvien suurten muutosten vaikutukset tulisi ajoittaa riittävän pitkälle siirtymäajalle (5 vuotta).

	Kangasniemen kunta totesi lausunnossaan tammikuussa, että ongelmallista on että uudistus tehdään samanaikaisesti, kun valtio leikkaa muutoinkin voimakkaasti valtionapuja.

	Erittyisen vaikeaa on, että normaaleista valtionavustuksista siirretään 700 miljoonaa euroa verotulojen tasaukseen ja järjestelmässä on erittäin suuri 20 % omarahoitus. Omarahoitusosuus tulisi alentaa 10 %:iin.

	Laaja-alaisessa kunnassa, jossa on paljon ikääntyineitä henkilöitä, ikärakenteen painoarvon vähentäminen ikääntyneiltä ryhmiltä luo ongelmia, koska palveluiden tarjoaminen tämän ikäisille henkilöille kotiin on varsin kallista.

	Sairastavuuden painoarvoa tulisi vielä korottaa.

	Valtionvarainministeriön viimeisimmän laskelman mukaan Kangasniemen kunta menettää 217 €/asukas eli 1 266 452 € vuodessa aikaisempaan valtionosuusjärjestelmään verrattuna.

Kunnanjohtajan ehdotus: 
	Lausuntonaan valtionosuusjärjestelmän uudistamisesitykseen Kangasniemen kunnanhallitus toteaa:
	
	Valtionosuustasauksen tasauslisäyksestä esitetty  omavastuuosuus 20 % tulee pudottaa 10%:iin.

	Ikärakenteen painoarvon vähentämistä ikääntyneemmiltä ryhmiltä ei tule toteuttaa esitetyssä muodossa, koska se aiheuttaa paljon lisäkuluja laaja-alaisessa kunnissa, joissa on paljon ikääntyneitä henkilöitä.

	Syrjäisyyslisän vaikuttavuutta tulisi nostaa lisäämällä sen aiheuttamia laskennallisian kustannuksia.
	
Päätös:	Kunnanhallitus hyväksyi ehdotuksen.

Lisätiedot:	Lisätietoja antaa hallintojohtaja Hannu Manninen, puh. 040 554 9417.

	_________

Allekirjoitetusta ja tarkastetusta sekä 21.3.2014 yleisesti nähtävänä olleesta pöytäkirjasta kirjoitetun otteen oikeaksi todistaa:

Kangasniemellä 24.3.2014

Sari Akkanen
johdon sihteeri

Tietonne ovat rekisteröityneet Kangasniemen kunnan Dynasty-asiahallinta-ohjelmaan.